Hilton-hotelle gedagvaar oor video van vrou in stort | Netwerk24
07 Desember 2018 05:23
'n Vrou dagvaar die Hilton-hotelgroep nadat beeldmateriaal van haar in die stort op 'n pornografiese webtuiste beland het, berig AP.
Dié vrou het in 2015 by die Hampton Inn and Suites-hotel in Albany in die deelstaat New York tuisgegaan nadat sy as prokureur gegradueer het en haar balie-eksamen moes aflê.
Iemand het vir haar in September 2018 'n skakel gestuur, waarna sy tot haar skok besef het dat sy in die hotel afgeneem is terwyl sy gestort het. Dié persoon het daarop aangedring dat sy nog video's stuur, maar sy het geweier.
Die persoon het haar video na bewering op ander pornografiese webtuistes geplaas en dit vir haar vriende en kollegas aangestuur, berig NBC News.
Die vrou dagvaar die Hilton-hotelgroep vir $100 miljoen omdat sy vermoed dat 'n werknemer van die groep die video gemaak het, berig AFP.